b'\n_START_ARTICLE_\nMarinko \xc4\x8cavara\n_START_SECTION_\nMladost\n_START_PARAGRAPH_\nMarinko \xc4\x8cavara ro\xc4\x91en je u Busova\xc4\x8di u obitelji Nike i An\xc4\x91e. U rodnom gradu je 1981. zavr\xc5\xa1io osnovnu, a srednju strojarsku \xc5\xa1kolu 1985. Na Strojarski fakultet u Zenici upisao se 1987. i diplomirao 1991._NEWLINE_Tijekom 1991. radio je kao profesor stru\xc4\x8dne skupine predmeta strojarstva i fizike u srednjoj \xc5\xa1koli u Busova\xc4\x8di. Idu\xc4\x87e godine postao je ravnatelj po\xc5\xa1te. U vrijeme rata u BiH radio je kao op\xc4\x87inski povjerenik za ratnu proizvodnju i djelatnike ratne proizvodnje za Srednju Bosnu, a bio je i na\xc4\x8delnik op\xc4\x87inske Civilne za\xc5\xa1tite.\n_START_SECTION_\nPoliti\xc4\x8dka karijera\n_START_PARAGRAPH_\n\xc4\x8clan HDZ-a BiH \xc4\x8cavara je postao 1990., a izme\xc4\x91u 1994. i 1995. bio je \xc4\x8dlan Predsjedni\xc5\xa1tva stranke._NEWLINE_Nakon rata, 1996., bio je zamjenik ministra prometa i veza \xc5\xbdupanije Sredi\xc5\xa1nje Bosne (\xc5\xbdSB) sve do 2001. kada je ukinuto doti\xc4\x8dno ministarstvo. Nakon ukidanja ministarstva, imenovan je zamjenikom ravnatelja, a potom i ravnateljom \xc5\xbeupanijskog Ravnateljstva za ceste i na toj du\xc5\xbenosti ostaje do 2005._NEWLINE_U to vrijeme bio je i zastupnik u Op\xc4\x87inskom vije\xc4\x87u Busova\xc4\x8de izme\xc4\x91u 1997. i 2000. Na op\xc4\x87im izborima 2000. dobio je 2190 glasova i postao zastupnik u \xc5\xbdupanijskoj skup\xc5\xa1tini \xc5\xbdSB-a. Dvije godine kasnije ponovno je izabran za zastupnika \xc5\xbdupanijske skup\xc5\xa1tine s 2350 glasova._NEWLINE_Te godine postao je i predsjednik Op\xc4\x87inskog odbora HDZ-a BiH za op\xc4\x87inu Busova\xc4\x8du, potpredsjednik HDZ-a BiH i ponovno je imenovan \xc4\x8dlanom Predsjedni\xc5\xa1tva stranke._NEWLINE_Tri godine kasnije, 2005., imenovan je stru\xc4\x8dnim savjetnikom hrvatskog \xc4\x8dlana Predsjedni\xc5\xa1tva BiH Ive Mire Jovi\xc4\x87a i na toj du\xc5\xbenosti je ostao sve do 2006., kada je u svibnju imenovan izaslanikom u Domu naroda PFBiH gdje je ostao sve do op\xc4\x87ih izbora 2006. odr\xc5\xbeanih u listopadu._NEWLINE_Na op\xc4\x87im izborima 2006. bio je kandidat za Zastupni\xc4\x8dki dom Parlamenta FBiH. Osvojio je 3808 glasova i imenovan je dopredsjedateljem Zastupni\xc4\x8dkog doma. Ponovno je izabran za zastupnika u Zastupni\xc4\x8dkom domu PFBiH i na op\xc4\x87im izborima 2010. s osvojenih 5538 glasova.\n_START_SECTION_\nPredsjednik Federacije BiH\n_START_PARAGRAPH_\nJo\xc5\xa1 je u studenome 2014. bilo jasno da \xc4\x87e \xc4\x8cavara biti predsjednik Federacije BiH, po\xc5\xa1to ga je za to mjesto predlo\xc5\xbeila njegova stranka, HDZ BiH, koja je imala ve\xc4\x87inu hrvatskih izaslanika u Domu naroda PFBiH. \xc4\x8cavara je 2. prosinca 2014. imenovan dopredsjedateljem Zastupni\xc4\x8dkog doma PFBiH, uz Sa\xc5\xa1u Mitrovi\xc4\x87a iz DF-a i s Edinom Mu\xc5\xa1i\xc4\x87em iz SDA kao predsjedateljem. Na toj du\xc5\xbenosti ostao je ne\xc5\xa1to du\xc5\xbee od dva mjeseca kada je 9. velja\xc4\x8de 2015. izabran za predsjednika Federacije BiH. Na du\xc5\xbenost potpredsjednika izabrani su Melikom Mahmutbegovi\xc4\x87 iz SDA i Milanom Dunovi\xc4\x87em iz DF-a. U prvom postupku Zastupni\xc4\x8dki dom PFBiH dao im je podr\xc5\xa1ku, no u Domu naroda ostali su bez podr\xc5\xa1ke srpskog kluba, zbog \xc4\x8dega je ponovljen izborni postupak. U ponovljenom postupku ponovno su dobili podr\xc5\xa1ku ve\xc4\x87ine u Zastupni\xc4\x8dkom domu, no bez podr\xc5\xa1ke srpskog kluba u Domu naroda, me\xc4\x91utim, prema Ustavu FBiH u ponovljenom postupku za izbor je dovoljna podr\xc5\xa1ka jednog od domova.\n_START_SECTION_\nOsobno\n_START_PARAGRAPH_\nMarinko \xc4\x8cavara o\xc5\xbeenjen je Ivankom s kojom ima troje djece: k\xc4\x87er Moniku i sinove Brunu i Marka.'